b'\n_START_ARTICLE_\nJanko \xc5\xbdust\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani gimnaziji v Ljubljani (1954) je \xc5\xa1tudiral veterino na zagreb\xc5\xa1ki Veterinarski fakulteti in 1960 diplomiral. Strokovni izpit je opravil 1962 v Ljubljani. V \xc5\xa1tudijskem letu 1965/1966 se je specializiral za vzrejo in prehrano \xc5\xbeivali na Max-Planck in\xc5\xa1titutu v Mariensee (Nem\xc4\x8dija) in tu izdelal disertacijo Untersuchungen \xc3\xbcber zyklische Ver\xc3\xa4nderungen im Scheiden-pH sowie Konsistenz, Kristallisation and Leitf\xc3\xa4higkeit des Brustschleimes bei K\xc3\xbchen ter 1966 v Hannovru doktoriral. Strokovno se je izpopolnjeval 1970 v Aberdeenu, 1971 v Oslu in K\xc3\xb8benhavnu._NEWLINE_Po odslu\xc5\xbeeni voja\xc5\xa1\xc4\x8dini je bil od 1961 pri Veterinarskem zavodu Slovenije v Ljubljani referent na oddelku za rejo in zdravstveno varstvo govedi in od 1967 znanstveni sodelavec na Biotehni\xc5\xa1ki fakulteti v Ljubljani. Leta 1980 se je zaposlil na Veterinarski fakulteti v Ljubljani, od 1987 je tu  redni profesor za higieno in patologijo prehrane doma\xc4\x8dih \xc5\xbeivali. V letih 1984\xe2\x88\x921999 je bil predstojnik In\xc5\xa1tituta za higieno in patologijo prehrane \xc5\xbeivali. Je mednarodno uveljavljen strokovnjak za fiziologijo in patologijo prehrane pri pre\xc5\xbevekovalcih ter za naravne zdravju \xc5\xa1kodljive snovi v \xc5\xbeivalski krmi. Od 1997 je \xc4\x8dlan newyor\xc5\xa1ke Akademije znanosti. Od 1965 je sam ali v soavtorstvu napisal prek sto znanstvenih in strokovnih \xc4\x8dlankov ter razprav._NEWLINE_Leta 1978 je skupaj z N. Klemencem in P. Vospernikom prejel Kidri\xc4\x8devo nagrado za delo s podro\xc4\x8dja fiziologije in patologije prehrane doma\xc4\x8dih \xc5\xbeivali.'